CELEX: 32019R0907
Language: et
Date: 2019-03-14 00:00:00
Title: Komisjoni delegeeritud määrus (EL) 2019/907, 14. märts 2019, millega kehtestatakse suusaõpetajate ühine koolitustest vastavalt Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) artiklile 49b (EMPs kohaldatav tekst)

4.6.2019   
               
               
                  ET
               
               
                  Euroopa Liidu Teataja
               
               
                  L 145/7
               
            
         KOMISJONI DELEGEERITUD MÄÄRUS (EL) 2019/907,
         14. märts 2019,
         millega kehtestatakse suusaõpetajate ühine koolitustest vastavalt Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) artiklile 49b
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 7. septembri 2005. aasta direktiivi 2005/36/EÜ kutsekvalifikatsioonide tunnustamise kohta, (1) eriti selle artikli 49b lõiget 4,
         ning arvestades järgmist:
         
                     (1)
                  
                  
                     Praegu kohaldatakse suusaõpetajate suhtes direktiivi 2005/36/EÜ kohast kvalifikatsioonide vastastikuse tunnustamise põhimõtet. Suusaõpetajate ühise koolitustesti abil saaks teatavate suusaõpetajate kvalifikatsiooni tunnustada automaatselt, mis lihtsustaks sellise kvalifikatsiooni omanike töötamaasumist teises liikmesriigis. Ühine koolitustest aitaks suurendada suusaõpetajate tööalast liikuvust kogu liidu ulatuses. Nende suusaõpetajate puhul, kel ei ole õigust osaleda ühises koolitustestis või kes ei ole ühist koolitustesti sooritanud, jätkatakse direktiivi 2005/36/EÜ kohase kvalifikatsiooni tunnustamise üldraamistiku kohaldamist.
                  
               
                     (2)
                  
                  
                     Suusaõpetaja kutse või suusaõpetaja kvalifikatsiooni andev haridus ja koolitus on reguleeritud rohkem kui kolmandikus liikmesriikides ja seega on täidetud direktiivi 2005/36/EÜ artikli 49b lõike 2 nõuded.
                  
               
                     (3)
                  
                  
                     2012. aastal kirjutasid üheksa liikmesriiki (Austria, Belgia, Hispaania, Itaalia, Prantsusmaa, Rumeenia, Saksamaa, Taani ja Ühendkuningriik) alla vastastikuse mõistmise memorandumile (edaspidi „memorandum“) liidu suusaõpetajate kutsekaardi katseprojekti algatamise kohta. 2014. aastal ühinesid memorandumiga ka Sloveenia ja Tšehhi. Memorandumiga nähti ette alla kirjutanud liikmesriikide kodanikest suusaõpetajate omandatud õiguste tunnustamine memorandumile allakirjutamise kuupäeva seisuga. Samuti nähti ette, et need liikmesriigid tunnustavad memorandumi allakirjutamise kuupäeva seisuga automaatselt eurotesti ja Euroopa ohutustesti testi sooritanute suusaõpetaja kvalifikatsiooni. Õiguskindluse tagamiseks on asjakohane ja mõistlik määrata ühise koolitustesti sisu kindlaks nimetatud kahe testi alusel ja võtta käesoleva määruse ühiseks aluseks memorandumi sätted.
                  
               
                     (4)
                  
                  
                     Käesoleva määrusega hõlmatud suusaõpetajad peaksid suutma tagada suusaõppe iseseisva ja turvalise läbiviimise lumises mägises keskkonnas. See ei hõlma piirkondi, kus on vaja kasutada mägironimise võtteid. Seetõttu peaks suusaõppe kvaliteedi tagamiseks ühisele koolitustestile pääsemise nõuete seas olema ka teatavad õpetamisoskused.
                  
               
                     (5)
                  
                  
                     Ühise koolitustesti I osa (tehnilised oskused) sooritamise nõudest erandite tegemise taotluste läbivaatamisel tuleks arvesse võetaks osalemist FISi konkurssidel ja kogutud FISi punkte.
                  
               
                     (6)
                  
                  
                     Õiguskindluse huvides on vaja tunnustada nii nende suusaõpetajate omandatud õigusi, kellel on memorandumi kohane kutsekaart, kui ka nende õigusi, kellel on I lisas loetletud kvalifikatsioon liikmesriigist, kes ei ole memorandumile allakirjutanud liikmesriik, kui nad saavad tõendada, et neil on teatud tingimustele vastav suusaõpetajana töötamise kogemus,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kohaldamisala
            Käesolevat määrust kohaldatakse kõigi liidu kodanike suhtes, kes soovivad töötada suusaõpetajana muus liikmesriigis kui see, kus nad on omandanud I lisas loetletud kvalifikatsiooni.
         
         
            Artikkel 2
            Reguleerimisese
            
               1.   Käesoleva määrusega kehtestatakse ühise koolitustesti sisu ning koolitustestis osalemise ja selle sooritamise tingimused.
            
            
               2.   Ühine koolitustest koosneb suusaõpetajate tehniliste oskuste testist ja ohutuspädevuse testist vastavalt II lisa I ja II osas sätestatud eeskirjadele.
            
         
         
            Artikkel 3
            Pädevad asutused
            Käesoleva määruse kohaldamisel tähendab „pädev asutus“ I lisas loetletud üksusi, mis annavad ühises koolitustestis osalemist võimaldava kvalifikatsiooni vastavalt artiklile 5.
         
         
            Artikkel 4
            Automaatse tunnustamise põhimõte
            
               1.   Liikmesriigid tunnustavad artikli 8 kohaselt välja antud tunnistusi, mis tõendavad ühise koolitustesti sooritamist. Igal sellise liikmesriigis väljaantud tunnistusega liidu kodanikul on õigus töötada suusaõpetajana teises liikmesriigis samadel tingimustel kui selles liikmesriigis kvalifikatsiooni saanud õpetajatel.
            
            
               2.   Liikmesriigid tunnustavad artiklis 7 sätestatud omandatud õigusi omavatele suusaõpetajatele artikli 8 kohaselt välja antud tunnistusi. Igal sellise liikmesriigis väljaantud tunnistusega liidu kodanikul on õigus töötada suusaõpetajana teises liikmesriigis samadel tingimustel kui selles liikmesriigis kvalifikatsiooni saanud õpetajatel.
            
         
         
            Artikkel 5
            Ühises koolitustestis osalemine
            Ühises koolitustestis võivad osaleda liidu kodanikud, kes osalevad või on läbinud koolituse I lisas nimetatud kvalifikatsiooni (2) saamiseks.
         
         
            Artikkel 6
            Erandid
            
               1.   Ilma et see piiraks artikli 5 kohaldamist, vabastatakse II lisa I osas nimetatud tehniliste oskuste testist suusaõpetajad, kes osalevad või on läbinud koolituse I lisas loetletud kvalifikatsiooni saamiseks, ja:
               
                           a)
                        
                        
                           tõendavad, et nad on mõnel slaalomi või suurslaalomi tehnilisel erialal viie aasta jooksul saanud vähemalt 100 FISi (rahvusvahelise suusaföderatsiooni) mäesuusapunkti (mehed) või vähemalt 85 FISi mäesuusapunkti (naised), või
                        
                     
                           b)
                        
                        
                           on sooritanud eurotesti.
                        
                     
            
               2.   Ilma et see piiraks artikli 5 kohaldamist, vabastatakse II lisa II osas nimetatud ohutuspädevuse testist Euroopa ohutustesti sooritanud suusaõpetajad, kes osalevad või on läbinud koolituse I lisas loetletud kvalifikatsiooni saamiseks.
            
            
               3.   Need suusaõpetajad, kes on sooritanud ühise koolitustesti osana kas II lisa I osas osutatud tehniliste oskuste testi või II lisa II osas osutatud ohutuspädevuse testi, ei pea vastavat ühise koolitustesti osa uuesti tegema.
            
         
         
            Artikkel 7
            Omandatud õigused
            
               1.   Nende suusaõpetajate suhtes, kellel on enne käesoleva määruse jõustumise kuupäeva memorandumi alusel väljastatud kutsekaart, kohaldatakse artikli 4 lõikes 2 sätestatud automaatse tunnustamise põhimõtet.
            
            
               2.   Nende käesoleva määruse kohaldamisalasse kuuluvate suusaõpetajate suhtes, kes on sooritanud nii eurotesti kui ka Euroopa ohutustesti, kohaldatakse artikli 4 lõikes 2 sätestatud automaatse tunnustamise põhimõtet, kui neil on ka I lisas nimetatud kvalifikatsioon.
            
            
               3.   Nende suusaõpetajate suhtes, kes on I lisas nimetatud kvalifikatsiooni saanud liikmesriigis, kes ei olnud käesoleva määruse jõustumise ajaks memorandumile alla kirjutanud, ning kes saavad tõendada, et on tegutsenud suusaõpetajana vähemalt 200 päeva käesoleva määruse jõustumisele vahetult eelnenud viie aasta jooksul, kohaldatakse artikli 4 lõikes 2 sätestatud automaatse tunnustamise põhimõtet.
            
            
               4.   Suusaõpetajad, kellel on punktides 1, 2 ja 3 sätestatud omandatud õigusi, võivad taotleda pädevustunnistust vastavalt artiklile 8.
            
         
         
            Artikkel 8
            Pädevustunnistus
            
               1.   Käesoleva määruse kohaldamisalasse kuuluvatele suusaõpetajatele, kes on sooritanud ühise koolitustesti või kellel on artikli 7 kohaselt omandatud õigused, antakse välja pädevustunnistus. Tunnistuse annab välja see liikmesriik või selle pädev asutus, kus on saadud kutsekvalifikatsioon, mis annab kutsetöötajale õiguse osaleda ühises koolitustestis vastavalt artiklile 5.
            
            
               2.   Pädevustunnistus sisaldab vähemalt järgmist:
               
                           a)
                        
                        
                           suusaõpetaja nimi;
                        
                     
                           b)
                        
                        
                           asjakohasel juhul ühise koolitustesti tulemused ja sooritamise kuupäev;
                        
                     
                           c)
                        
                        
                           asjakohasel juhul suusaõpetaja konkreetne omandatud õigus vastavalt artiklile 7;
                        
                     
                           d)
                        
                        
                           väljaandnud liikmesriik või pädev asutus;
                        
                     
                           e)
                        
                        
                           suusaõpetaja kvalifikatsioon vastavalt I lisale.
                        
                     
            
               3.   Pädevustunnistusele lisatakse kleebis, mis kinnitatakse riigi suusaõpetaja riiklikule kaardile. Kleebis tõendab suusaõpetajale pädevustunnistuse andmist ja see sisaldab vähemalt järgmist:
               
                           a)
                        
                        
                           suusaõpetaja nimi;
                        
                     
                           b)
                        
                        
                           pädevustunnistuse väljaandmise aasta;
                        
                     
                           c)
                        
                        
                           väljaandnud liikmesriik või pädev asutus.
                        
                     
            
               4.   Pädevustunnistuse duplikaat antakse välja alati, kui suusaõpetaja seda taotleb.
            
         
         
            Artikkel 9
            Teavitamise kord
            Liikmesriigid teavitavad komisjoni ja teisi liikmesriike I lisas loetletud kvalifikatsioonide muutmisest ning I lisas loetletud oskuste ja teadmistega võrreldavate uute kvalifikatsiooninõuete kehtestamisest. Sellekohased teated edastatakse Euroopa Parlamendi ja nõukogu määrusega (EL) nr 1024/2012 (3) loodud siseturu infosüsteemi kaudu.
         
         
            Artikkel 10
            Pikaajaline koolitus ja töökogemus
            Austrias tunnustatakse diplomeeritud suusaõpetajana (Diplomschilehrer) I lisas nimetatud kvalifikatsiooniga suusaõpetajaid, kellel on vähemalt 95 päevane teoreetiline ja praktiline suusaõpetaja väljaõpe ning 95 päevane töökogemus suusaõpetajana.
         
         
            Artikkel 11
            Lõppsätted
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 255, 30.9.2005, lk 22.
         
            (2)  Austria puhul on selleks „Diplomschilehrer“, varasema nimetusega „staatlich geprüfter Schilehrer“.
         
            (3)  Euroopa Parlamendi ja nõukogu 25. oktoobri 2012. aasta määrus (EL) nr 1024/2012, mis käsitleb siseturu infosüsteemi kaudu tehtavat halduskoostööd ning millega tunnistatakse kehtetuks komisjoni otsus 2008/49/EÜ (ELT L 316, 14.11.2012, lk 1).
      
      
         
            I LISA
            
               Oskused
            
            Käesolevas lisas loetletud oskuste eesmärk on tagada teoreetilise ja praktilise ettevalmistuse tasakaal nii ettevalmistatud rajal kui ka rajavälise mäesuusatamise osas ning need hõlmavad järgmisi oskusi ja teadmisi:
            
                        a)
                     
                     
                        ettevalmistatud rajal ja rajavälise mäesuusatamise õpetamis-, juhendamis- ja treeningumeetodite tundmine ning oskus neid rakendada;
                     
                  
                        b)
                     
                     
                        oskus kohandada õppetunde vastavalt ilmaolude muutumisele;
                     
                  
                        c)
                     
                     
                        oskus iseseisvalt sõnastada, rakendada ja analüüsida kõigi tasemete (alates algajatest kuni suurepäraste oskustega mäesuusatajateni) mäesuusaõppe kõigi tahkude nõudeid;
                     
                  
                        d)
                     
                     
                        oskus välja töötada mäesuusaõppe programme ja kasutada sobivaid õpetamismeetodeid;
                     
                  
                        e)
                     
                     
                        oskus luua sobiv treeningukeskkond;
                     
                  
                        f)
                     
                     
                        oskus valmistada ette õpetamis-, juhendamis- ja treeningumaterjale iga liiki mäesuusaõppe jaoks;
                     
                  
                        g)
                     
                     
                        oskus viia läbi tehnikademonstratsioon ja selgitada selle elemente igal mäesuusaõppe tasemel;
                     
                  
                        h)
                     
                     
                        oskus analüüsida mäesuusaõppetundi ja -tsüklit;
                     
                  
                        i)
                     
                     
                        teadmised ja oskused, mis on vajalikud talispordi käigus tekkinud õnnetuse korral esmaabi põhimõtete rakendamiseks ja pääste algatamiseks.
                     
                  
                        Liikmesriik
                     
                     
                        Kvalifikatsioon
                     
                     
                        Kvalifikatsiooni väljaandja
                     
                  
                        Austria
                     
                     
                        Diplomschilehrer või Landesschilehrer/Schilehrer in Vorarlberg
                     
                     
                        
                                    —
                                 
                                 
                                    Bundessportakademie Innsbruck
                                 
                              
                                    —
                                 
                                 
                                    Landesschilehrerverbände
                                 
                              
                  
                        Belgia
                     
                     
                        
                                    —
                                 
                                 
                                    BE-fr: Moniteur sportif entraineur
                                 
                              
                                    —
                                 
                                 
                                    BE-nl: Trainer A Alpijns Skiën/Skileraar
                                 
                              
                     
                        
                                    —
                                 
                                 
                                    Administration de l'Éducation physique, du Sport et de la Vie en Plein Air (ADEPS)
                                 
                              
                                    —
                                 
                                 
                                    Sport Vlaanderen
                                 
                              
                  
                        Bulgaaria
                     
                     
                        Ски учител клас C
                     
                     
                        Българско ски училище
                     
                  
                        Horvaatia
                     
                     
                        Učitelj skijanja
                     
                     
                        
                                    —
                                 
                                 
                                    Skijaško Učilište
                                 
                              
                                    —
                                 
                                 
                                    Hrvatski zbor učitelja i trenera sportova na snijegu (HZUTS)
                                 
                              
                  
                        Tšehhi Vabariik
                     
                     
                        Instruktor lyžování APUL A
                     
                     
                        Asociace profesionálních učitelů lyžování a lyžařských škol, o.s. (APUL)
                     
                  
                        Taani
                     
                     
                        Euro Ski Pro
                     
                     
                        Den Danske Skiskole
                     
                  
                        Soome
                     
                     
                        Level 3 – hiihdonopettaja
                     
                     
                        
                                    —
                                 
                                 
                                    Suomen hiihdonopettajat ry (FNASI/SHOry)
                                 
                              
                                    —
                                 
                                 
                                    Vuokatti Sport
                                 
                              
                  
                        Prantsusmaa
                     
                     
                        
                                    —
                                 
                                 
                                    Diplôme d'Etat de ski
                                 
                              
                                    —
                                 
                                 
                                    moniteur national de ski alpin
                                 
                              
                     
                        Ecole Nationale des Sports de Montagne (ENSM)
                     
                  
                        Saksamaa
                     
                     
                        Staatlich geprüfter Skilehrer
                     
                     
                        
                                    —
                                 
                                 
                                    Technische Universität München in Zusammenarbeit mit DSLV – Deutscher Skilehrerverband, soweit diesem Aufgaben übertragen wurden
                                 
                              
                  
                        Kreeka
                     
                     
                        A-kategooria mäesuusaõpetaja
                     
                     
                        Γενική Γραμματεία Αθλητισμού - Υπουργείο Πολιτισμού και Αθλητισμού
                     
                  
                        Ungari
                     
                     
                        Síoktató ****
                     
                     
                        Síktatók Magyarországi Szövetsége
                     
                  
                        Iirimaa
                     
                     
                        Alpine Ski Teacher – Level 4
                     
                     
                        Irish Association of Snowsports instructors (IASI)
                     
                  
                        Itaalia
                     
                     
                        Maestro di Sci
                     
                     
                        
                                    —
                                 
                                 
                                    Collegio Nazionale dei Maestri di Sci
                                 
                              
                                    —
                                 
                                 
                                    Federazione Italiana Sport Invernali
                                 
                              
                                    —
                                 
                                 
                                    Collegi Regionali e Provinciali
                                 
                              
                  
                        Läti
                     
                     
                        Profesionāls slēpošanas instruktors
                     
                     
                        Latvijas Slēpošanas un snovborda instruktoru asociācija (LSSIA)
                     
                  
                        Leedu
                     
                     
                        A kategorijos instruktorių pažymėjimai
                     
                     
                        National Russian League of Instructors (NRLI)/DruSkiSchool
                     
                  
                        Madalmaad
                     
                     
                        Ski-instructeur niveau 4
                     
                     
                        Nederlandse Ski Vereniging
                     
                  
                        Poola
                     
                     
                        Instruktor Zawodowy – PZN
                     
                     
                        Stowarzyszenie Instruktorów i Trenerów Narciarstwa Polskiego Związku Narciarskiego (SITN PZN)
                     
                  
                        Portugal
                     
                     
                        Treinadores de esqui alpino de grau 2
                     
                     
                        
                                    —
                                 
                                 
                                    Federação de Desportos de Inverno de Portugal (FDI-Portugal)
                                 
                              
                                    —
                                 
                                 
                                    Instituto Português do Desporto e Juventude
                                 
                              
                  
                        Rumeenia
                     
                     
                        Monitor de schi I
                     
                     
                        Federația română de schi biatlon
                     
                  
                        Slovakkia
                     
                     
                        Inštruktor lyžovnia III. kvalifikačného stupňa
                     
                     
                        
                                    —
                                 
                                 
                                    Alates 1. jaanuarist 2016 annavad kvalifikatsiooni: Bratislava Comeniuse ülikooli kehakultuuri- ja sporditeaduskond); Prešovi ülikooli sporditeaduskond; Banská Bystrica Matej Beli ülikooli filosoofiateaduskond, Nitra filosoof Constantinuse ülikooli haridusteaduskond ja Slovenská lyžiarska asociácia (SLA).
                                 
                              
                                    —
                                 
                                 
                                    Kuni 31. detsembrini 2015 andsid kvalifikatsiooni: Slovenská lyžiarska asociácia (SLA), mis kuulub aktsiasseltsi „Tatranská, akciová spoločnosť“, või Slovenská asociácia učiteľov lyžovania a snowboardingu (SAPUL)
                                 
                              
                  
                        Sloveenia
                     
                     
                        Strokovni delavec 2 – športno treniranje – smučanje – alpsko
                     
                     
                        Smučarska zveza Slovenije
                     
                  
                        Hispaania
                     
                     
                        Técnico deportivo de esquí alpino
                     
                     
                        Ministerio de Educación, Cultura y Deporte
                     
                  
                        Rootsi
                     
                     
                        Svenska skidlärarexamen
                     
                     
                        Det svenska skidrådet
                     
                  
                        Ühendkuningriik
                     
                     
                        Alpine level 4 – International Ski Teacher Diploma
                     
                     
                        BASI – British Association of Snowsport Instructors
                     
                  
      
      
         
            II LISA
            
               Ühise koolitustesti korraldus
            
            1.   I OSA. TEHNILISE SUUTLIKKUSE TEST (TEHNILINE TEST)
            1.1.   Üldpõhimõtted
            
            1.1.1.   Reeglid
            
            Tegemist on mäesuusatamise suurslaalomi tehnilise testiga, mida viiakse läbi vastavalt Rahvusvahelise Suusaföderatsiooni tehnilistele eeskirjadele, mida on muudetud vastavalt tehnilise testi eripärale.
            1.1.2.   Tingimustele vastavad kandidaadid
            
            Tehnilist testi võivad teha Euroopa Liidu kodanikud, kes kuuluvad käesoleva määruse kohaldamisalasse. Tingimustele vastavad kandidaadid, kes ei suuda testi sooritada, võivad seda korrata nii mitu korda kui vaja. Tingimustele vastavad kandidaadid esitavad tehnilise testi tegemise avalduse otse testi korraldavale liikmesriigile või selle liikmesriigi testi korraldavale pädevale asutusele.
            1.1.3.   Katsed
            
            Tehniline test sisaldab kahte katset. Esimese katse stardijärjekord moodustatakse loosimise teel; teise katse stardijärjekord on vastupidine esimese katse omale. Tehnilise testi esimesel katsel sooritanud kandidaadid teisele katsele ei lähe. Tehnilise testi teisele katsele võivad minna kandidaadid, kellel esimene kaste ebaõnnestus.
            1.1.4.   Testi hindamiskomisjon
            
            Testi hindamiskomisjon tagab ja kontrollib tehnilise testi nõuetekohast läbiviimist. Tehnilise testi hindamiskomisjoni liige võib olla mis tahes liikmesriigi kodanik, kellel on ettenähtud kvalifikatsioon. Tehnilise testi moodulite hindamiskomisjoni liikmeks sobivad ainult need liikmesriikide kodanikud, kes on läbinud eurotesti enne käesoleva määruse jõustumist või kes on sooritanud ühise koolitustesti.
            Hindamiskomisjoni liikmed nimetab korraldav liikmesriik või pädev asutus, lähtudes kandidaatide pädevusest ja erialasest kogemusest kõnealuses valdkonnas. Korraldav liikmesriik või pädev asutus võib delegeerida testi hindamiskomisjoni liikmete nimetamise õiguse kolmandatele isikutele, kuid liikmeid peab alati olema vähemalt kolmest liikmesriigist. Testi hindamiskomisjoni liikmeid võivad nimetada liikmesriigid ja pädevad asutused, kes ei osale ühise koolitustesti korraldamises. Korraldav liikmesriik või pädev asutus võib kandidaadi tagasi lükata üksnes põhjendatud juhtudel.
            1.1.5.   Kaebuste lahendamise kord
            
            Kandidaadid, kes leiavad, et tehtud on olulisi vigu, võivad esitada taotluse, et testi hindamiskomisjon hindaks nende tehnilise testi tulemust uuesti. Testi hindamiskomisjon vaatab taotluse läbi ja annab viivitamata põhjendatud vastuse selle kohta, miks selle kandidaadi tehnilise testi tulemus kinnitatakse või seda muudetakse. Testi hindamiskomisjon teeb otsuse liikmete lihthäälteenamusega.
            1.1.6.   Tulemuste dokumenteerimine
            
            Korraldav liikmesriik või pädev asutus teavitab tehnilise testi tulemustest I lisas loetletud kvalifikatsioone väljastavaid liikmesriike või pädevaid asutusi seitsme tööpäeva jooksul pärast ühise koolitustesti toimumist. Liikmesriigid või pädevad asutused koostavad ja avaldavad igal aastal uue nimekirja suusaõpetajatest, kes on kas sooritanud tehnilise testi või kelle puhul on arvesse võetud omandatud õigusi või tehtud erand, ja kellele on antud mõni I lisas loetletud suusaõpetaja kvalifikatsioon.
            1.2.   Rada
            
            1.2.1.   Raja valiku üldkriteeriumid
            
            Tehniline test viiakse läbi suurslaalomirajal, mis valitakse vastavalt Rahvusvahelise Suusaföderatsiooni kriteeriumidele, võttes arvesse tehnilise testi eripära eelkõige raja pikkuse, kõrguste vahe ja väravate arvu osas. Korraldav liikmesriik või pädev asutus teatab tehnilise testi kuupäevad komisjonile ja teistele liikmesriikidele või nende pädevatele asutustele vähemalt kaks kuud ette.
            Raja kõrguste vahe peab olema vahemikus 250–300 meetrit. Selleks et saaks hinnata suusaõpetaja pööramisoskust (mitte liuglemisoskust), peab väravate arv olema vahemikus 11–15 %, eelistatavalt aga 12–13 % raja kõrguste vahe meetrite arvust.
            Käesolevas punktis ja punktis 1.2.2 esitatud kriteeriumid peaksid tagama, et eeslaskuja kompenseerimata aeg tehnilise testi alguses on järjekindlalt vahemikus 45–60 sekundit.
            Tehnilise testi rada võib olla ilma väliste väravakeppideta, välja arvatud esimene ja viimane värav ning suunavad väravad.
            1.2.2.   Nõlvaprofiilid
            
            Suurslaalomi nõlvaprofiil peab võimalikult täielikult vastama järgmistele tingimuste kombinatsioonidele:
            
                        a)
                     
                     
                        üks kolmandik rajast peaks olema keskmise langusega (kalle vahemikus 26–43 %);
                     
                  
                        b)
                     
                     
                        üks kolmandik rajast peaks olema järsu langusega (kalle vahemikus 45–52 %);
                     
                  
                        c)
                     
                     
                        üks kolmandik rajast peaks olema mõõduka langusega (kalle vahemikus 25–26 %).
                     
                  1.2.3.   Raja heakskiitmine
            
            Raja kiidab heaks tehniline komisjon, mille liikmed nimetab korraldav liikmesriik või pädev asutus, lähtudes oma pädevusest ja erialasest kogemusest. Tehnilise komisjoni liikmekandidaate võivad nimetada liikmesriigid ja pädevad asutused, kes ei osale ühise koolitustesti korraldamises. Korraldav liikmesriik või pädev asutus võib kandidaadi tagasi lükata üksnes põhjendatud juhtudel. Pärast heakskiitmist teeb liikmesriik või pädev asutus komisjonile ja teistele liikmesriikidele asjaomasel rajal toimuva ühise koolitustesti korralduse üksikasjad teatavaks vähemalt kaks kuud enne testi toimumist.
            1.3.   Eeslaskujad
            
            1.3.1.   Tehnilise testi eeslaskujaid käsitlevad nõuded
            
            Tehnilises testis peab osalema vähemalt kolm eeslaskujat. Need valib välja korraldav liikmesriik või pädev asutus.
            Eeslaskuja võib olla mis tahes liikmesriigi kodanik. Eeslaskuja peab olema sooritanud kas eurotesti ja Euroopa ohutustesti (enne käesoleva määruse jõustumist) või ühise koolitustesti, kusjuures tema jooksva hooaja kalibreerimistesti parandustegur peab olema vähemalt 0,8700.
            1.3.2.   Eeslaskuja kalibreerimine
            
            Tehnilise testi eeslaskujad peavad läbima kalibreerimistesti. Kalibreerimistestiga määratakse kindlaks iga eeslaskuja parandustegur, mille abil omakorda määratakse kindlaks alusaeg tehnilises testis osalejate jaoks. Iga eeslaskuja võib kalibreerimistesti käigus teha kaks katset, millest arvesse läheb parem katse. Eeslaskujale määratakse igal aastal uus parandustegur.
            Kalibreerimistesti viib läbi kalibreerimistesti komisjon. Kalibreerimistesti komisjoni liikmed nimetab korraldav liikmesriik või pädev asutus, lähtudes nende pädevusest ja erialasest kogemusest. Kalibreerimistesti komisjoni liikmekandidaate võivad nimetada liikmesriigid ja pädevad asutused, kes ei osale kalibreerimistesti korraldamises. Korraldav liikmesriik või pädev asutus võib kandidaadi tagasi lükata üksnes põhjendatud juhtudel.
            Korraldav liikmesriik või pädev asutus teatab kalibreerimistesti kuupäevad komisjonile ja teistele liikmesriikidele või nende pädevatele asutustele vähemalt kaks kuud ette.
            Ühist koolitustesti korraldav liikmesriik avaldab kalibreerimistesti tulemused enne ühise koolitustesti toimumist.
            1.3.3.   Eeslaskuja parandustegur
            
            Eeslaskuja kompenseeritud aeg on eeslaskuja kalibreerimistesti katseaja ja eeslaskuja parandusteguri korrutis.
            Kalibreerimistesti alusaeg on etaloneeslaskujate kahe parima kompenseeritud aja keskmine aeg. Kalibreerimistesti läbiviimiseks nimetab testikomisjon neli etaloneeslaskujat eeslaskujate eelnenud aasta tulemuste nimekirja põhjal.
            Eeslaskuja parandustegur arvutatakse järgmiselt:
            Parandustegur = kalibreerimistesti alusaeg/eeslaskuja katseaeg.
            1.4.   Tehnilise testi sooritamine
            
            1.4.1.   Tehnilise testi alusaja arvutus
            
            Tehnilise testi alusaja arvutamiseks on vaja, et katseid alustaks vähemalt kolm eeslaskujat ja lõpetaks vähemalt kaks eeslaskujat, ning arvutuskäik on järgmine:
            
                        a)
                     
                     
                        arvutatakse enne esimese kandidaadi starti katse läbinud eeslaskujate kahe parima kompenseeritud aja keskmine;
                     
                  
                        b)
                     
                     
                        arvutatakse pärast viimase kandidaadi starti katse läbinud eeslaskujate kahe parima kompenseeritud aja keskmine;
                     
                  
                        c)
                     
                     
                        tehnilise testi alusaeg on punktides a ja b osutatud kahe keskmise keskmine.
                     
                  Kui eeslaskuja ei suuda katset lõpule viia, võib ta teha uue katse.
            Enne tehnilise testi algust tehakse eeslaskujate koefitsient teatavaks kandidaatidele.
            1.4.2.   Maksimaalne katseaeg, mille puhul test loetakse sooritatuks
            
            Kandidaadid on tehnilise testi sooritanud, kui:
            
                        a)
                     
                     
                        meeskandidaat läbib katse võrdse või parema ajaga kui tehnilise testi alusaeg pluss 19 %;
                     
                  
                        b)
                     
                     
                        naiskandidaat läbib katse võrdse või parema ajaga kui tehnilise testi alusaeg pluss 25 %.
                     
                  Seega maksimaalne katseaeg, mille puhul test loetakse sooritatuks, arvutatakse järgmiselt:
            
                        a)
                     
                     
                        meeste puhul: tehnilise testi alusaeg × 1,19;
                     
                  
                        b)
                     
                     
                        naiste puhul: tehnilise testi alusaeg × 1,25.
                     
                  2.   II OSA. OHUTUSPÄDEVUSE TEST (OHUTUSTEST)
            2.1.   Üldpõhimõtted
            
            2.1.1.   Ohutustesti eesmärk
            
            Ohutustestiga hinnatakse, kas kandidaat vastab ohutusega seotud miinimumnõuetele, mis on väga olulised teatavat laadi paikades töötavate suusaõpetajate jaoks.
            2.1.2.   Tingimustele vastavad kandidaadid
            
            Ohutustesti võivad teha liidu kodanikud, kes on sooritanud tehnilise testi. Tingimustele vastavad kandidaadid, kes ei suuda testi sooritada, võivad seda korrata nii mitu korda kui vaja. Tingimustele vastavad kandidaadid esitavad ohutustesti tegemise avalduse otse testi korraldavale liikmesriigile või selle liikmesriigi testi korraldavale pädevale asutusele.
            2.1.3.   Vastutav asutus
            
            Ohutustesti korraldab selle liikmesriigi suusaõpetajate koolituse eest vastutav pädev asutus, kelle territooriumil ohutustest toimub, kokkuleppel ohutustesti tehnilise komisjoniga. Tehniline komisjon koosneb mis tahes liikmesriigi kodanikest, kellel on vajalik kvalifikatsioon; liikmeid peab olema vähemalt kolmest liikmesriigist. Tehnilise komisjoni liikmed nimetab korraldav liikmesriik või pädev asutus, lähtudes nende pädevusest ja erialasest kogemusest kõnealuses valdkonnas. Korraldav liikmesriik või pädev asutus teatab ohutustesti kuupäevad komisjonile ja teistele liikmesriikidele või nende pädevatele asutustele vähemalt kaks kuud ette.
            2.1.4.   Testi hindamiskomisjon
            
            Testi hindamiskomisjon tagab ja kontrollib ohutustesti nõuetekohast läbiviimist. Ohutustesti hindamiskomisjoni liige võib olla mis tahes liikmesriigi kodanik, kellel on ettenähtud kvalifikatsioon. Ohutustesti moodulite hindamiskomisjoni liikmeks sobivad ainult need liikmesriikide kodanikud, kes on sooritanud Euroopa ohutustesti enne käesoleva määruse jõustumist või kes on sooritanud ühise koolitustesti.
            Hindamiskomisjoni liikmed nimetab korraldav liikmesriik või pädev asutus, lähtudes kandidaatide pädevusest ja erialasest kogemusest kõnealuses valdkonnas. Korraldav liikmesriik või pädev asutus võib delegeerida testi hindamiskomisjoni liikmete nimetamise õiguse kolmandatele isikutele, kuid liikmeid peab alati olema vähemalt kolmest liikmesriigist. Testi hindamiskomisjoni liikmeid võivad nimetada liikmesriigid ja pädevad asutused, kes ei osale ühise koolitustesti korraldamises. Korraldav liikmesriik või pädev asutus võib kandidaadi tagasi lükata üksnes põhjendatud juhtudel.
            2.1.5.   Kaebuste lahendamise kord
            
            Kandidaadid, kes leiavad, et on tehtud olulisi vigu, võivad esitada taotluse, et testi hindamiskomisjon hindaks nende ohutustesti tulemust uuesti. Testi hindamiskomisjon vaatab taotluse läbi ja annab viivitamata põhjendatud vastuse selle kohta, miks selle kandidaadi ohutustesti tulemust muudetakse või mitte. Testi hindamiskomisjon teeb otsuse liikmete lihthäälteenamusega.
            2.1.6.   Tulemuste dokumenteerimine
            
            Korraldav liikmesriik või pädev asutus teavitab I lisas loetletud kvalifikatsioone väljastavaid liikmesriike või pädevaid asutusi ohutustesti tulemustest seitsme tööpäeva jooksul pärast ühise koolitustesti toimumist. Liikmesriigid või pädevad asutused koostavad ja avaldavad igal aastal uue nimekirja suusaõpetajatest, kes on kas sooritanud ohutustesti või kelle puhul on arvesse võetud omandatud õigusi või tehtud erand, ja neile on antud mõni I lisas loetletud suusaõpetaja kvalifikatsioon.
            2.2.   Testi ülesehitus
            
            Ohutustestil on kaks osa kokku viie kohustusliku mooduliga, millest igaüht hinnatakse eraldi. Ohutustest koosneb teooriaeksamist ja praktilisest eksamist, millega selgitatakse välja kandidaatide ohutusalased teadmised ja oskused.
            Kandidaat, kes ei soorita üht või mitut moodulit, või kui ohutustest ei sisalda kõiki ettenähtud mooduleid, peab kogu testi uuesti tegema.
            Allpool on esitatud moodulite sisu.
            2.2.1.   Teooriaeksam
            
            Moodul: „Kutsuda pärast laviini telefoni teel asukohariigi keeles appi kohalik päästeteenistus.“
            Teooriaeksam on sooritatud, kui päästeteenistusele tehtud kõne on selge ja arusaadav ning edastatud täpne teave, mis võimaldab päästeteenistusel sekkuda.
            2.2.2.   Praktiline eksam
            
            Rajavälise mäesuusatamise praktiline eksam koosneb kolmest rühmajuhtimise õpetamismoodulist ning moodulist, mille eesmärk on leida ja päästa kaks lumelaviini alla jäänud inimest. Praktiline eksam tehakse ühes selle liikmesriigi ametlikus keeles, kus eksam läbi viiakse.
            Igaüks kolmest rühmajuhtimise moodulist kestab vähemalt 15 minutit, millele lisandub 15 minutit ettevalmistusaega. Need õpetamismoodulid on sooritatud, kui rahuldavalt on tehtud vähemalt 75 % ülesannetest.
            2.2.2.1.   Rühmajuhtimise moodulid
            
            Moodul 1. Analüüsida koos rühmaga laviiniohu prognoosi. Võrrelda prognoosi oma kohapealsete tähelepanekutega ja analüüsida olukorda.
            Moodul 2. Viia rühm rajavälisele laskumisele ja kavandada marsruut, võttes arvesse selliseid tegureid, nagu lumekatte olukord, kogunemiskohad ja osalejate rühmitamise võimalused. Analüüsida koos rühmaga laskumisel esinevaid ohte.
            Moodul 3. Tehakse veel üks analüüs, mis valitakse juhumeetodil järgmiste võimaluste seast.
            
                        a)
                     
                     
                        
                           Ilmastikuolude mõistmine ja tõlgendamine
                        
                        
                                    1.
                                 
                                 
                                    Mäe ilmaprognoosi kohaselt tekib Nordstau – põhjasuunast lähenev tugev sadu, kusjuures läänes valitseb kõrgrõhkkond ja idas madalrõhkkond. Kuidas see olukord kujuneb? Kus ja kui palju on oodata sademeid? Kas see olukord võib põhjustada laviine?
                                 
                              
                                    2.
                                 
                                 
                                    Ilmaprognoosi kohaselt tabab kõrgmäestiku põhjanõlvu tugev „föön“ – soe kuiv tuul. Milliseks kujuneb ilm mäemassiivi põhja- ja lõunaosas ning kas see võib põhjustada laviine?
                                 
                              
                                    3.
                                 
                                 
                                    Analüüsida paiga ilmastikku. Millised tegurid mõjutavad ilma muutumist ja kuidas võib ilm lähipäevil muutuda?
                                 
                              
                  
                        b)
                     
                     
                        
                           Kõrgmäestiku ohtude mõistmine
                        
                        
                                    1.
                                 
                                 
                                    Millised tegurid põhjustavad alajahtumist ja milliseid ettevaatusabinõusid tuleb võtta? Millised on ilmsed alajahtumise tunnused ja kuidas tuleks sel juhul toimida? Milliste sümptomitega tuleb pöörduda arsti poole?
                                 
                              
                                    2.
                                 
                                 
                                    Millised tegurid põhjustavad külmakahjustusi ja milliseid ettevaatusabinõusid tuleb võtta? Millised on ilmsed külmakahjustuse tunnused ja kuidas tuleks toimida lokaalse külmakahjustuse puhul? Millised tegurid soodustavad külmakahjustuse süvenemist? Milliste sümptomitega tuleb pöörduda arsti poole?
                                 
                              
                                    3.
                                 
                                 
                                    Te olete pika mäesuusaraja keskosas. On udu ja nähtavus halveneb järk-järgult. Kuidas orienteeruda ilma GPSi kasutamata ja milliseid rühmajuhtimise võtteid kasutada?
                                 
                              
                  
                        c)
                     
                     
                        
                           Oskus analüüsida ja mõista lumekatet
                        
                        
                                    1.
                                 
                                 
                                    Analüüsida olemasoleva lumekatte stabiilsust.
                                 
                              
                                    2.
                                 
                                 
                                    Kirjeldada lumekatet talvel, mil sajab vähe lund. Selgitada ilmastikusündmusi, mis võivad muuta lumekatte ebastabiilseks.
                                 
                              
                                    3.
                                 
                                 
                                    Kirjeldada lumekatet talvel, mil sajab palju lund. Selgitada ilmastikusündmusi, mis võivad muuta lumekatte ebastabiilseks.
                                 
                              
                  2.2.2.2.   Laviini alla mattunud inimeste otsi- ja päästemoodul
            
            Ülesanne on teha kindlaks kahe laviiniohvrite asukohta tähistava seadme (edaspidi „poi“) asukoht ja vähemalt üks neist kätte saada. Kumbki poi paigutatakse ligikaudu 60 cm pikkusesse isoleeritud spordikotti ja maetakse ligikaudu ühe meetri sügavusele ilma maapealse märgistuseta. Kasutada võib õppeotstarbelist poid. Otsinguala ei ole suurem kui 50 × 50 meetrit. Mõlema poi leidmiseks ja neist ühe kättesaamiseks on aega 8 minutit. Otsingumoodulis osaleval kandidaadil peab olema vähemalt kolme antenniga digitaalne poi. Analoogpoiga kandidaati selles testimoodulis osalema ei lasta. See moodul on sooritatud, kui ettenähtud aja jooksul tehakse kindlaks mõlema maetud poi asukoht ja neist üks saadakse ka kätte.